text: I kunstig koma efter kulilteulykke
  01 februar 2010 kl. 06.06
  En person er død, og en ligger i koma på grund af kulilteforgiftning i et hus i Kolding. Skorstenen var blevet tilstoppet, fordi alliker havde bygget rede i den
  En mand på 31 år er lagt i kunstig koma på Rigshospitalets Traumeafdeling. Han blev søndag fløjet fra Kolding til Rigshospitalet, fordi han var blevet kulilteforgiftet i et hus, hvor han var på besøg. 
  - Den seneste melding fra Rigshospitalet er, at han tilstand er stabil, men kritisk, oplyser vagtchefen hos Sydøstjyllands Politi i Horsens.
  
  36-årig mand døde
  En 36-årig mand, der boede i huset, døde søndag af kulilteforgiftning. Det er en fuglerede bygget af alliker i skorstenen, der er skyld i ulykken, som blev opdaget søndag, da en kvinde kom på besøg. Straks hun åbnede døren, fandt hun to døde hunde, oplyser politiet.
  Brandvæsnet blev tilkaldt, og redderne fandt de to mænd liggende livsløse i huset.
  
  Tragedie i Råhede ved ribe
  En lignende kulilteforgiftning med tragisk udgang skete i november 2007 nær Ribe.
  Dengang omkom en bedstemor og hendes to børnebørn på seks og otte år på grund af en tilstoppet skorsten i en ejendom i Råhede
  